Broj: 711-I-1603-P-28-17/18-04-18

Zagreb, 12. listopada 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. i članka 39. stavka 1. i 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom neanonimne prijave sukoba interesa dužnosnika Marinka Žica, općinskog načelnika Općine Punat i dužnosnika Gorana Bonifačića, zamjenika općinskog načelnika Općine Punat,** na 24. sjednici, održanoj 12. listopada 2018.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Marinka Žica, općinskog načelnika Općine Punat i dužnosnika Gorana Bonifačića, zamjenika općinskog načelnika Općine Punat, neće se pokrenuti s obzirom da iz prikupljenih podataka i dokumentacije ne proizlazi da su dužnosnici bili u situaciji sukoba interesa, vezano za odluke Skupštine trgovačkog društva Komunalno društvo ČRNIKA d.o.o. o poništenju natječaja za izbor direktora društva od 30. travnja 2015.g. te odluke o opozivu i imenovanju direktora toga trgovačkog društva od 11. svibnja 2015.g.**

Obrazloženje

Protiv dužnosnika Marinka Žica, općinskog načelnika Općine Punat i dužnosnika Gorana Bonifačića, zamjenika općinskog načelnika Općine Punat, podnesena je 10. siječnja 2017.g. neanonimna prijava mogućeg sukoba interesa, koja je u knjizi ulazne pošte Povjerenstva zaprimljena pod brojem 711-U-250-P-28/17-01-4, a povodom koje se vodi predmet P-28/17.

U predmetnoj prijavi navodi se da su dužnosnici Marinko Žic i Goran Bonifačić, u obnašanju funkcija članova Skupštine Komunalnog društva ČRNIKA d.o.o. bili u sukobu interesa radi diskriminacije temeljem političkog uvjerenja prilikom izbora direktora tog trgovačkog društva. Uz prijavu je kao dokaz postojanja diskriminacije dostavljeno upozorenje Pučkog pravobranitelja od 13. prosinca 2016.g. Općini Punat zbog moguće diskriminacije stavljanjem opozvanog direktora KD ČRNIKA d.o.o. Danijela Biljana u nepovoljniji položaj temeljem političkog uvjerenja prilikom izbora novog direktora društva bez javnog natječaja.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu odredbi navedenog Zakona. Uvidom u Registar dužnosnika utvrđeno je da je u mandatu 2013.-2017. Marinko Žic obnašao dužnost općinskog načelnika Općine Punat, a Goran Bonifačić dužnost zamjenika općinskog načelnika Općine Punat, kao i da iste dužnosti ovi dužnosnici obnašaju i u aktualnom mandatu 2017.-2021.g. Stoga su Marinko Žic i Goran Bonifačić, povodom obnašanja navedenih dužnosti, dužni postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Sukladno stavku 4. istog članka Zakona, podnositelju prijave jamči se zaštita anonimnosti.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Člankom 5. stavkom 3. ZSSI-a propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana. Pritom je člankom 4. stavkom 5. ZSSI-a propisano je da su povezane osobe, u smislu ovog Zakona, osobe koje se, u smislu stavka 2. tog članka, smatraju članovima obitelji dužnosnika te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Povjerenstvo je, radi provjere osnovanosti i vjerodostojnosti navoda prijave, izvršilo uvid u podatke sudskog registra i upozorenja Pučkog pravobranitelja, dostavljenog uz prijavu te je zatražilo od trgovačkog društva KD ČRNIKA d.o.o. potrebne podatke i dokumentaciju.

Uvidom u izvadak iz sudskog registra Trgovačkog suda u Rijeci Povjerenstvo je utvrdilo da je pod matičnim brojem subjekta 040104063 upisano trgovačko društvo naziva " Komunalno društvo ČRNIKA d.o.o. za komunalne djelatnosti“, skraćenog naziva: KD ČRNIKA d.o.o., iz Punta. Kao jedini osnivač i član navedenog trgovačkog društva upisana je Općina Punat.

Uvidom u povijesne podatke sudskog registra utvrđeno je da je Danijel Biljan, u svojstvu jedinog člana uprave društva, zastupao isto društvo pojedinačno i samostalno na temelju odluke od 12. srpnja 2011.g., a da je prestao biti članom uprave društva s danom 18. svibnja 2015.g.

Nadalje, utvrđeno je da je direktor istog trgovačkog društva bio Stjepan Lukin od 18. svibnja 2015.g. do 15. veljače 2017.g., zatim da je u razdoblju od 15. veljače do 3. travnja 2017.g. direktor toga društva bio Nenad Duća, a da navedenu funkciju počevši od 3. travnja 2017.g. obavlja Ivica Kvasić.

Uvidom u podatke o rezultatima lokalnih izbora održanih 2013.g., objavljene na službenim mrežnim stranicama Državnog izbornog povjerenstva (*www.izbori.hr*), utvrđeno je da je na navedenim lokalnim izborima Marinko Žic bio kandidat, a Goran Bonifačić zamjenik kandidata zajedničke liste stranaka SDP i HSU za dužnost općinskog načelnika Općine Punat, dok je Danijel Biljan bio kandidat grupe birača za istu dužnost te su nakon provedena dva kruga izbora za općinskog načelnika izabran Marinko Žic, a za njegovog zamjenika Goran Bonifačić.

Uvidom u podatke o rezultatima lokalnih izbora održanih 2017.g. utvrđeno je da su ponovno Marinko Žic i Goran Bonifačić izabrani na iste dužnosti kao kandidati zajedničke liste stranaka SDP, PGS i HSU, dok je ponovno Danijel Biljan bio kandidat grupe birača za izbor na dužnost općinskog načelnika.

Na traženje Povjerenstva, trgovačko društvo KD ČRNIKA d.o.o. dostavilo je uz dopis od 4. srpnja 2017.g. traženu dokumentaciju i očitovanje vezano za zastupanje osnivača Općine Punat u Skupštini društva te za predmetne odluke o opozivu i imenovanju direktora društva.

Utvrđeno je da je općinski načelnik Općine Punat 9. ožujka 2015.g., na temelju članka 48. stavka 1. točke 6. Zakona o lokalnoj i područnoj (regionalnoj) samoupravi, donio odluku o imenovanju predstavnika Općine Punat u Skupštini trgovačkog društva Črnika d.o.o., kojom se članovima Skupštine imenuju dužnosnik Marinko Žic, kao predsjednik Skupštine, dužnosnik Goran Bonifačić, kao član Skupštine i Goran Gržanić (predsjednik Općinskog vijeća Općine Punat), kao član Skupštine.

Nadalje, utvrđeno je da je člankom 8. Izjave o osnivanju trgovačkog društva KD ČRNIKA d.o.o. (potpuni tekst nakon Odluke o izmjeni Izjave o osnivanju od 27. studenog 2014.g.) definirano da član društva (Općina Punat) na Skupštini društva donosi odluke koje je dužan i ovlašten donositi temeljem Zakona i drugih propisa, a osobito o, pored ostalog, imenovanju i opozivu članova uprave.

U članku 9. Izjave o osnivanju definirano je da se Uprava toga društva sastoji od jednog ili više članova uprave, a da odluku o imenovanju i opozivu članova uprave te utvrđivanju njihovog broja i ovlastima u zastupanju donosi član društva.

Pored navedenog, izvršen je uvid u Zapisnik sa Skupštine društva KD ČRNIKA d.o.o., održane 30. travnja 2015.g., iz kojeg proizlazi da je prethodna sjednica Skupštine održana 24. travnja 2015.g. bila prekinuta povodom prigovora kandidata na odluku o izboru direktora te da je na ovoj sjednici Skupštine ponovnom analizom natječajne dokumentacije utvrđeno da direktorom neće biti izabran niti jedan kandidat već da će se natječaj poništiti. Ujedno je donesen zaključak kojim je od v.d. direktora Danijela Biljana zatraženo izvješće o održavanju javnih i zelenih površina s obzirom da je vidljiv pad standarda održavanja.

Ujedno je na istoj sjednici Skupština jednoglasno usvojila izmjene Pravilnika o radu društva KD ČRNIKA d.o.o.

Uvidom u pisanu odluku, utvrđeno je da je Skupština društva KD ČRNIKA d.o.o. 30. travnja 2015.g. jednoglasno donijela odluku o poništenju natječaja za radno mjesto direktora toga društva, koji je bio raspisan 18. ožujka 2015.g., na temelju prethodne odluke Skupštine društva od 10. ožujka 2015.g. Iz obrazloženja odluke proizlazi da je na natječaj pristiglo pet ponuda koje su ispunjavale formalne uvjete te da je nakon što je Romeo Deša odabran kao najbolji kandidat, po prigovoru drugog kandidata jednoglasno odlučeno da će se natječaj poništiti.

Izvršen je uvid i u pisanu Odluku Skupštine društva o poništenju Odluke o izboru direktora KD ČRNIKA d.o.o. od 30. travnja 2015.g. Iz obrazloženja odluke razvidno je da je na Odluku o izboru kandidata Romea Deše direktorom društva od 7. travnja 2015.g. kandidat Danijel Biljan pravovremeno podnio prigovor te da je nakon rasprave o prigovoru Skupština društva jednoglasno odlučila poništiti navedenu Odluku o izboru direktora.

Izvršen je uvid u Pravilnik o izmjenama i dopunama Pravilnika o radu, donesen od Skupština društva KD ČRNIKA d.o.o. 30. travnja 2015.g. te je utvrđeno da je u članku 4. Pravilnika dodan stavak 3., kojim je propisano da se direktor toga društva imenuje odlukom Skupštine društva bez provođenja natječaja. Ujedno je promijenjena odredba članka 8. stavka 2. Pravilnika, prema kojoj direktor KD ČRNIKA d.o.o. odlučuje o potrebi i obliku prethodne provjere radnih sposobnosti kandidata.

Nadalje, izvršen je uvid u Zapisnik sa Skupštine društva KD ČRNIKA d.o.o., održane 11. svibnja 2015.g., iz kojeg proizlazi da je pod točkom 2. dnevnog reda, prisutnom v.d. direktoru Danijelu Biljanu, predsjednik Skupštine Marinko Žic ukazao da nakon izmjene Pravilnika o radu direktor društva neće biti biran na javnom natječaju već sukladno odredbama Zakona o trgovačkim društvima, a da se Danijel Biljan vezano za poništeni postupak izbora novog dirtektora očitovao u prigovoru na odluku. Nakon toga je Skupština društva jednoglasno donijela odluku kojom se opoziva jedini član uprave – direktor društva KD ČRNIKA d.o.o., Danijel Biljan sa danom 18. svibnja 2015.g., a jednoglasno je donesena i odluka o imenovanju Stjepana Lukina jedinim članom uprave – direktorom istog društva počevši od 18. svibnja 2015.g. na mandat od 4 godine.

Uvidom u pisanu Odluku Skupštine o opozivu uprave – direktora KD ČRNIKA d.o.o. od 11. svibnja 2015.g. utvrđeno je da je ista donesena na temelju članka 441. stavka 1. točke 3. Zakona o trgovačkim društvima i članka 8. Izjave o osnivanju društva. U točki 1. Odluke naznačeno je da je direktor Danijel Biljan opozvan s danom 18. svibnja 2015.g. zbog isteka mandata.

Nadalje, u očitovanju društva KD ČRNIKA d.o.o. od 4. srpnja 2017.g., a dostavljenom na traženje Povjerenstva, navodi se da je odluka od 11. svibnja 2015.g. o imenovanju Stjepana Lukina direktorom toga društva bila donesena u skladu s Očitovanjem Povjerenstva broj R/13 od 11. srpnja 2013.g., danim na zahtjev Nataše Kleković, Jedinstvenog upravnog odjela Općine Punat, dakle uz primjenu članka 48. Zakona o lokalnoj i područnoj (regionalnoj) samoupravi, na temelju koje općinski načelnik imenuje i razrješava predstavnike općine u tijelima trgovačkih društava u kojoj općina ima udjele u vlasništvu, odnosno u skupštinu društva, a da se daljnja imenovanja u druga tijela društva kao što je direktor, vrše sukladno odredbama Zakona o trgovačkim društvima i aktima o osnivanju društva, odnosno bez prethodnog prijedloga Općinskog vijeća. Pritom upućuje na ranije citiranu odredbu članka 8. Izjave o osnivanju društva KD ČRNIKA d.o.o.

Povjerenstvo je izvršilo uvid u Upozorenje Pučke pravobraniteljice broj P.P.-25-2-692/16 od 13. prosinca 2016.g., upućeno općinskom načelniku Općine Punat, Marinku Žicu, povodom pritužbe radi diskriminacije prilikom imenovanja direktora društva KD ČRNIKA d.o.o.

U bitnom se u tekstu navedenog upozorenja ukazuje da je relevantan zakonski propis na kojem se temelje utvrđenja povodom iste pritužbe Zakon o suzbijanju diskriminacije („Narodne novine“ br. 85/08., 112/12., dalje u tekstu: ZSD), kojim se izravna diskriminacija definira kao postupanje uvjetovano nekoj od diskriminacijskih osnova kojim se osoba stavlja ili je bila stavljena ili bi mogla biti stavljena u nepovoljniji položaj od druge osobe u usporedivoj situaciji, dok neizravna diskriminacija postoji kada naizgled neutralna odredba, kriterij ili praksa, stavlja ili bi mogla staviti osobe u nepovoljniji položaj po nekoj od diskriminacijskih osnova, u odnosu na druge osobe u usporedivoj situaciji, osim ako se takva odredba, kriterij ili praksa mogu objektivno opravdati legitimnim ciljem, a sredstva za njihovo postizanje su primjerena i nužna. Ukazuje se da je člankom 1. stavkom 1. ZSD-a, kao jedna od diskriminacijskih osnova navedeno i političko i drugo uvjerenje.

Nadalje, iz teksta upozorenja Pučke pravobraniteljice razvidno je da je u tom postupku prikupljena dokumentacija vezana uz predmetni natječaj za imenovanje direktora trgovačkog društva KD ČRNIKA d.o.o. u kojem je kao najbolji kandidat utvrđen Romeo Deša, dok je kandidat Danijel Biljan bio drugoplasiran, zatim za poništaj toga natječaja i za naknadnu izmjenu Pravilnika o redu te opoziv direktora Danijela Biljana i imenovanje Stjepana Lukina direktorom kao i da su utvrđene okolnosti vezane za sudjelovanje Marinka Žica odnosno Gorana Bonifačića kao kandidata jedne liste te Danijela Biljana kao kandidata druge liste na lokalnim izborima 2013.g., kao i da je zatraženo očitovanje Općine Punat.

U predmetnom upozorenju Pučke pravobraniteljice, primjenom pravila o teretu dokaza sukladno ZSD-u, zaključeno je da je pritužitelj dokazao vjerojatnost, a da Općina Punat nije sa sigurnošću dokazala da postupak izbora direktora društva KD ČRNIKA d.o.o. nije bio usmjeren na pritužiteljevu eliminaciju iz natječajnog postupka zbog njegovog političkog ili drugog uvjerenja. Stoga je dano upozorenje da je Općina Punat načinom provedbe natječajnog postupka za imenovanje direktora društva te konačnim izborom direktora bez provedbe javnog natječaja, kandidat Danijel Biljan stavljen u nepovoljniji položaj temeljem njegovog političkog uvjerenja.

Povjerenstvo napominje da ukoliko je općinski načelnik ili njegov zamjenik imenovan ili opunomoćen za obavljanje zastupanja općine u kojoj obnaša dužnost, kao osnivača trgovačkog društva u skupštini toga trgovačkog društva, tada se poslovi koje obavlja kao član skupštine toga društva smatraju povezani s njegovom dužnošću pa se stoga i u tim poslovima treba pridržavati odredaba ZSSI-a.

Nadalje, vezano za pitanje imenovanja članova uprave trgovačkih društava u kojima jedinice lokalne samouprave imaju udjele, napominje se da je člankom 35. stavkom 1. točkom 5. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, dalje: ZLP(R)S) propisano da predstavničko tijelo jedinice lokalne odnosno područne (regionalne) samouprave osniva javne ustanove i druge pravne osobe za obavljanje gospodarskih, društvenih, komunalnih i drugih djelatnosti od interesa za jedinicu lokalne, odnosno područne (regionalne) samouprave.

Člankom 48. stavka 1. točke 6. ZLP(R)S-a propisano je da općinski načelnik, gradonačelnik, odnosno župan imenuje i razrješuje predstavnike jedinice lokalne, odnosno područne (regionalne) samouprave u tijelima javnih ustanova, trgovačkih društava i drugih pravnih osoba iz članka 35. stavka 1. točke 5. ovoga Zakona, osim ako posebnim zakonom nije drugačije određeno.

Ujedno, Povjerenstvo napominje da odredbe Zakona o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09, 152/11., 111/12., 144/12. i 68/13. i 110/15., dalje u tekstu: ZTD) propisuju postupak donošenja odluka skupština trgovačkih društava, pa tako i odluka o imenovanjima članova tijela trgovačkih društava te da prilikom održavanja sjednica skupština svih društava s ograničenom odgovornošću i glavnih skupština dioničkih društava, pa tako i onih u kojima udjele u vlasništvu imaju jedinice lokalne i područne (regionalne) samouprave, moraju biti poštivane sve formalnosti prilikom donošenja odluka, kako ih propisuje ZTD, da bi u konačnici ove odluke mogle biti provedene u sudskom registru nadležnog suda.

Relevantni zakonski propisi ne propisuju javni natječaj kao postupak u kojem se biraju članovi uprave u trgovačkim društvima u vlasništvu jedinica lokalne samouprave te je stoga na osnivaču da općim aktima društva definira način izbora i imenovanja uprave.

Iz predmetne dokumentacije ne proizlazi da su dužnosnici Marinko Žic i Goran Bonifačić u obavljanju poslova predstavnika Općine Punat u Skupštini društva KD ČRNIKA d.o.o. prilikom donošenja Pravilnika o izmjeni Pravilnika o radu, kojim je definiran način izbora uprave, kao i prilikom donošenja predmetnih odluka o poništaju natječaja, o opozivu direktora Danijela Biljana i imenovanju novog direktora društva postupali protivno ovlaštenju koja proizlaze iz navedenih odredbi ZLPS-a i ZTD-a i Izjave o osnivanju društva KD ČRNIKA d.o.o.

Povjerenstvo nije nadležno preispitivati osnovanosti procjene ovlaštenih tijela pojedinog trgovačkog društva, niti u ovom slučaju procjene dvoje dužnosnika, kao članova Skupštine predmetnog komunalnog društva u vlasništvu Općine Punat, koji od kandidata ispunjava ili ne odnosno je li neki kandidat najbolji kandidat na osnovu određenih kriterija stručnosti. Dakle, Povjerenstvo ne može svojom odlukom utvrditi da je Skupština društva KD ČRNIKA d.o.o. na temelju kriterija stručnosti ili kvalitete rada trebala direktorom imenovati osobu koju je imenovala ili nekog drugog kandidata.

Nadalje, Povjerenstvo ukazuje da je kroz svoju dosadašnju praksu zauzelo načelan stav da se članstvo dužnosnika i druge fizičke osobe u istoj političkoj stranci ili izbornoj koaliciji stranaka samo po sebi ne smatra okolnošću prema kojoj se ta druga osoba smatra osobno interesno povezanom s dužnosnikom u smislu članka 4. stavka 5. ZSSI-a. Naime, samo na temelju činjenice da su određene osobe članovi iste političke stranke ili koalicije stranaka ili da su kandidati iste političke stranke ili koalicije stranaka za određenu javnu dužnost, bilo na državnoj, bilo na lokalnoj ili regionalnoj razini, može se opravdano zaključiti da iste osobe dijele isti politički interes u smislu zajedničkog programa i ciljeva koje namjeravaju ostvariti na predmetnim javnim dužnostima na koje su izabrani. Međutim, samo ta okolnost nije dovoljna da bi se opravdano smatralo da su se iste osobe politički povezale radi korištenja javne dužnosti u svrhu međusobnog pogodovanja s ciljem ostvarenja određenih njihovih osobnih koristi.

Sukladno ovom stavu, Povjerenstvo tumači da niti okolnost da je neka osoba čelnik ili član političke stranke koja je oporba političkoj stranci čiji je određeni dužnosnik član ne znači samo po sebi da dužnosnik ima privatni interes da onemogući toj drugoj osobi koja mu je politički protivnik da ostvari neke svoje privatne interese. Drugim riječima, Povjerenstvo zaključuje da se ne može osnovano smatrati da je dužnosnik u obnašanju svoje dužnosti, samo na temelju činjenice da mu je neka osoba politički protivnik, pristran i neobjektivan prilikom donošenja odluka koje se odnose na osobni, dakle i radni i materijalni status te osobe.

Prema tome, da bi Povjerenstvo utvrdilo da je dužnosnik u obnašanju dužnosti u odnosu na određenu osobu bio u sukobu interesa, odnosno da je u odnosu na tu osobu imao određeni privatni interes koji je pretpostavio javnom, potrebno je da se radi o osobi koja se po samom zakonu smatra s dužnosnikom povezanom osobom (članovi obitelji) ili da postoje druge okolnosti povodom kojih se može osnovano smatrati da je ta osoba s dužnosnikom interesno povezana (bilo u pozitivnom bilo u negativnom smislu).

Na temelju prikupljene dokumentacije i očitovanja Povjerenstvo nije steklo saznanja da bi dužnosnici prilikom donošenja predmetnih odluka Skupštine društva KD ČRNIKA d.o.o. postupali protivno relevantnim zakonskim propisima i općim aktima društva na štetu opozvanog direktora društva Danijela Biljana. U odluci o njegovu razrješenju naveden je istek mandata kao razlog njegova razrješenja.

Ujedno, iz navoda sadržanih u podnesenoj prijavi, kao niti iz podataka i dokumentacije prikupljenih radi ocjene njezine osnovanosti i vjerodostojnosti, nije utvrđena niti jedna druga činjenica ili okolnost koja bi povezivala dužnosnike Marinka Žica i Gorana Bonifačića s jedne strane sa smijenjenim direktorom Danijelom Biljanom osim činjenice da su dužnosnik Marinko Žic i dužnosnik Goran Bonifačić kao zamjenik kandidata bili protukandidati Danijelu Biljanu na lokalnim izborima 2013.g. (te ponovo na lokalnim izborima 2017.g.) za dužnost općinskog načelnika Općine Punat. Konačno, iz navoda u prijavi i iz prikupljene dokumentacije ne proizlazi da su dužnosnici bili osobno interesno povezani sa Stjepanom Lukinom koji je Odlukom Skupštine društva KD ČRNIKA d.o.o. od 11. svibnja 2015.g. imenovan direktorom.

Slijedom navedenog, Povjerenstvo nije utvrdilo da su dužnosnici Marinko Žic ili Goran Bonifačić prilikom donošenja Odluke Skupštine trgovačkog društva Komunalno društvo ČRNIKA d.o.o. o poništenju natječaja za izbor direktora društva od 30. travnja 2015.g. i Odluke o opozivu i imenovanju direktora toga trgovačkog društva od 11. svibnja 2015.g. bili u situaciji sukoba interesa u odnosu na Danijela Biljana, odnosno nije zaključilo da su dužnosnici koristili obnašanje javne dužnosti radi ostvarivanja svojih osobnih privatnih interesa, na štetu javnih interesa u smislu članka 2. ZSSI-a, odnosno nije utvrđeno da bi dužnosnici prilikom donošenja navedenih odluka bili vođeni osobnim interesom da naštete osobnim statusnim i materijalnim interesima kandidata i opozvanog direktora Danijela Biljana.

Povjerenstvo napominje da kao i svaki zaposlenik, tako i direktori trgovačkih društava koji su bili u radnom odnosu imaju pravo pokrenuti radni spor pred nadležnim sudom ukoliko smatraju da je njihov ugovor o radu nezakonito otkazan.

Ujedno, trgovački sudovi nadležni su za parnične sporove između predsjednika i članova uprave društva i društva ili njegovih članova koji nastanu u svezi s njihovim radom u društvu ili za društvo.

Povjerenstvo je imalo u vidu da je vezano za predmetni događaj, upućeno upozorenje Pučkog pravobranitelja Općini Punat. Međutim, navedeni akt je donesen od strane Pučkog pravobranitelja na temelju meritornih odredbi Zakona o suzbijanju diskriminacije i na temelju specifičnog pravila o teretu dokazivanja te u skladu s ovlastima i u okviru postupka propisanog Zakonom o pučkom pravobranitelju („Narodne novine“ br. 76/12.) te isti akt ima pravne učinke u skladu s tim Zakonima.

Povjerenstvo, kao neovisno i samostalno državno tijelo, u postupcima iz svoje nadležnosti tumači i provodi odredbe ZSSI-a odnosno na temelju toga Zakona donosi svoje odluke. Stoga, kako Pučki pravobranitelj u svojem aktu ne koristi kao pravni temelj odredbe ZSSI-a, tako niti Povjerenstvo prilikom donošenja ove odluke nije ni na koji način vezano utvrđenjima iz predmetnog upozorenja niti propisima koji su bili pravni temelj za donošenje toga akta.

Slijedom navedenog, Povjerenstvo je predmetnu prijavu sukoba interesa ocijenilo neosnovanom s obzirom da nije steklo saznanja da su dužnosnici Marinko Žic i Goran Bonifačić vezano za predmetne okolnosti postupali suprotno odredbama ZSSI-a niti da su se našli u situaciji sukoba interesa i istom situacijom pogrešno upravljali. Stoga je Povjerenstvo, na temelju članka 39. stavka 1. ZSSI-a, donijelo odluku kao u izreci.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Marinko Žic, elektroničkom dostavom
2. Dužnosnik Goran Bonifačić, osobnom dostavom
3. Na znanje – prijavitelju putem elektroničke pošte
4. Objava na internetskoj stranici Povjerenstva
5. Pismohrana